
				Acaroado na fachada da vella igrexa románica, o dragón de pedra vixía.

				Na cúpula de San Pedro están representados os dragóns da Apocalipse.

				O «Ovo alquímico» está engarzado nun estoxiño dourado en forma de dragón.

				A Poza da Moura é un lugar máxico que permanece imperturbable ao paso do tempo.

				Na cripta do dragón, perdida nas entrañas da terra, reina a escuridade.

				No pulso do cabaleiro agóchase unha tatuaxe en forma de dragón.

			

		

	
		
			
				Búscame ao solpor

				A sombra do dragón alado afastouse da fachada da vella igrexa de San Pedro e, como se isto fose posible, desapareceu. Esvaeceuse en apenas un intre, o que durou o estalido que produciu o quebro na pedra, mais ninguén se decatou do sinal.

				O son do timbre sobresaltou o silencio dos corredores do instituto de secundaria, que pareceu cobrar vida en cuestión de segundos. Un grupo de suorentas adolescentes xurdiu entón de ningures, atravesando rapidamente os poucos metros que separaban o ximnasio do vestiario das rapazas, no mesmo andar.

				O truco para acadar auga quente estaba en atoparse entre as primeiras afortunadas en alcanzaren as billas. A segunda quenda só disporía dela durante dous ou tres minutos, mais sempre quedaba atrás algunha moza que, desprazada a unha terceira rolda, non tiña outra que ducharse en auga fría.

				Mónica non estaba disposta a enlearse con ninguén por semellante privilexio e daquela, no que albiscou o movemento das súas compañeiras de aula, fíxose a un lado.

				A rapaza prefería ser a última en chegar e mesmo quedar soa.

				Nunca confesaría os motivos polos que odiaba o vestiario do instituto dun xeito tan visceral. Quizais porque sempre fora o parruliño feo, ata había ben pouco entrada en carnes e complexos, do que todas facían chacotas mesmo á cara. Había anos da última aldraxe, pero nunca esqueceu as risas que xerou a roupa interior que lle mercara súa nai na feira entre aque-loutras rapazas que o tiñan todo… menos caridade.

				Na casa nunca souberon que aquel día Mónica regresou coa muda rota e ben que se librou ela de facer ou dicir ren que o recordase. Porén, dende aquela, sempre agardaba á última quenda para ducharse.

				As agullas do reloxo sinalaban xa as dúas da tarde, mais non había présa. Axudou ao profesor de ximnasia a recoller o material da clase e logo, agora si, achegouse ao vestiario para tomar esa ducha fría que precisaba.

				Ao abrir a porta bateu nela unha brétema quente con cheiro a xampú e desodorizante. O chan estaba coma sempre, asolagado, e tivo bo coidado de saltar por riba de mochilas, toallas sucias, zapatillas de deporte, chancletas e charcos para chegar ao seu destino, na derradeira cuadrícula do xigantesco armario fincado na parede.

				Invisible ao fondo do vestiario, agardou que o resto de mozas fosen abandonando o recinto. Foi daquela cando espiu o chándal enchoupado de suor e penetrou na última das duchas.

				As augas xélidas manaron de súpeto dende as alturas, esvarando sobre o seu corpo espido e cortándolle a respiración e o fío dos pensamentos. Superado o shock dos primeiros segundos, a rapaza relaxouse deixando fluír o líquido elemento sobre a caluga. E só entón foi capaz de pensar no seu amigo Hadrián e no dragón que o rapaz levaba dentro.

				Se algo deprendera Mónica nos últimos días, nas últimas horas, foi que a realidade sempre pode superar a ficción, por moi fantástica que sexa esta. A descuberta das catacumbas da igrexa de San Pedro, a constatación da existencia dunha orde de cabaleiros que gardaba os segredos dun dragón, a fuxida dunha morte certa a través das augas da Poza da Moura, a imposible transformación do seu amigo nun ser fantástico que non existía…

				Aínda podía escoitar aquelas últimas verbas de Hadrián.

				«Búscame ao solpor e, se non me atopas, déixame o que poidas levarme de comer na cima do penedo. Estareite agardando.»

				Mónica tiña aquelas faccións perfectamente gravadas na memoria e agora, cos ollos pechados baixo a fría auga da ducha, era capaz de visualizar todas e cada unha das escamas que viu xurdir na pel do seu amigo, conferíndolle aquel aspecto de réptil. E tivo medo.

				Prometéralle a Hadrián acudir á Poza da Moura para axudalo a combater o monstro no que puxaba por mudar. Apenas dispoñía dunhas horas para buscar un antídoto, para atopar un remedio a aquel mal que o consumía, pero tiña medo, un pánico visceral que lle remoía na boca do estómago.

				 «Terás que improvisar algo», razoou logo dun tempo, saíndo da ducha.

				Pendente do reloxo, buscou o secador de man na súa bolsa de deporte e enchufouno á corrente. Entón, ao enfrontarse ao espello, decatouse de que o vapor deixara uns caprichosos debuxos sobre o vidro, que semellaban vivos. O bafo formara un estraño círculo e, no seu interior, un ser en posición fetal remexía na procura de espazo, como se puxase por completar unha metamorfose.

				Por un momento a moza lembrou o estraño medallón do seu amigo, no que os dragóns alados que ocupaban as dúas faces da peza metálica tiñan a facultade de mudar de aspecto. Pero non, a imaxe que se estaba a formar na superficie do espello tiña características humanas.

				—Hadrián! –berrou no intre de recoñecer o rostro. A imaxe do vidro detívose entón e devolveulle unha ollada baleira.

				O bafo tiña un certo parecido co seu compañeiro, mais a rapaza non quixo recoñecer tal posibilidade naquela mancha que boqueaba coma os peixes ao seren sacados da auga. Se lle prestase atención, poida que escoitase a advertencia que o rapaz trataba de transmitirlle dende a distancia en que se atopaba. Mais, pola contra, Mónica apuntou o secador contra o espello e disparou un feixe de ar quente que, en cousa de segundos, evaporou toda aquela humidade.

				Ten coidado!

				A mensaxe apareceu debuxada sobre o vidro coma se alguén a escribise a toda présa cos dedos, mais de-sapareceu deseguido. Aínda así, a adolescente fretou o espello coa toalla de xeito escrupuloso, coma se así puidese borrar tamén da súa mente ata o último rastro da experiencia.

				Pero isto non era posible e xa fóra do recinto do instituto, mentres viaxaba no transporte escolar camiño da casa, foi ela mesma quen reproduciu a mensaxe sobre a fiestra do autobús.

				Ten coidado!

				Tendo en conta o inmenso fregado en que estaba metida, a advertencia semellaba un tanto superflua, pensou a moza. Tiña que coidarse do mundo enteiro, dela mesma e do dragón, e non sabía por onde comezar.

				Xa na casa, logo de poñer a mesa para xantar, comer algo sen moito apetito e axudar á súa nai a recoller a louza, Mónica pechouse no seu cuarto «para estudar un pouco».

				Agora a súa prioridade era cumprir a promesa que lle fixera a Hadrián. Tiña que procurar alimento para Dragal e apenas disporía de media hora para buscar na Internet algunha información que lle servise de axuda.

				Porque, preguntábase ela…, que demo come un dragón?

				As únicas referencias aos gustos alimentarios de Dragal que lembraba a rapaza eran aquelas liñas que recollía o libro de frei Paulo de Misteri, nas que falaba de sacrificios humanos. Semellaba que na Idade Media o dragón fixera unha boa desfeita por aquelas terras, merendando mozas, cativos e rabaños enteiros. Pero, evidentemente, en pleno século XXI aquela era unha posibilidade que tiña que desbotar por completo.

				Respondendo ás súas pregarias, na rede atopou axiña unha «dieta completa e balanceada para dragóns e outros réptiles omnívoros» que comercializaba certa tenda de animais, en paquetiños de 150 e 300 gramos.

				Aquilo ía en serio?

				Mónica leu atentamente a información que apareceu na pantalla do ordenador.

				«Esta dieta garante uns niveis nutricionais básicos para a saúde e desenvolvemento da súa mascota. Todos os ingredientes de Dragosanix son meticulosamente seleccionados para garantir a maior calidade. Dragosanix vai reforzado con vitaminas, minerais e aminoácidos esenciais, de xeito que o seu dragón non precise doutros suplementos alimenticios.»

				Cliqueando na mesma web, a pantalla amosoulle distintas imaxes de especies de réptiles diversas. Entre outros o «dragón barbudo» e o «dragón de auga chinés», que semellaban distintos tipos de iguana.

				—Só son mascotas! –exclamou decepcionada, como se realmente agardase atopar naquela web información sobre dragóns da talla de Dragal.

				A voz da súa nai, entrando no cuarto, sorprendeuna.

				—Cariño, van sendo horas de que… –comezou a falar a muller. Pero, ao reparar nas imaxes que a súa filla tiña na pantalla do ordenador, interrompeu a parola cun berro.

				—Que feos son eses bichos! Non pensarás en traer un para a casa!

				—Non, eu…

				Que podía dicirlle á súa nai en semellantes circunstancias? Que tiña un dragón de verdade agochado na Poza da Moura, agardando por ela para cear?

				Daquela, mentiulle.

				—Estou buscando información para un traballo, mamá. Xa sabes que a min isto de ter unha mascota non me vai!

				A nai respirou aliviada.

				—Deixa eses bichos onde están e recolle todo para marchar. Se perdes o autobús non vas chegar á clase!

				Mónica non tiña previsto acudir ao instituto aquela tarde, polo menos ata que non resolvese certas cuestións de intendencia, así que baixou do autobús nunha parada do centro da vila e achegouse camiñando ata unha tenda de animais da que tiña referencias.

				A súa idea era a de mercar comida para réptiles pero, como aínda non deran as catro, o comercio estaba pechado. Un carteliño colgado na porta informaba de que o horario de apertura, polas tardes, era de catro e media a oito.

				—Merda! Non me vai dar tempo!

				—Tempo de que?

				Mónica sorprendeuse de escoitar aquela voz, que creu recoñecer coma a dun dos policías que estaban a investigar o roubo de San Pedro, e volveuse pregando por estar equivocada. Mais, cumpríndose o peor dos presaxios, quen agardaba a súa resposta era o axente Cortiñas.

				—Ah, ola! –saudou, sen saber moi ben onde meterse.

				—Ola, moza. Non tiñas que estar na clase?

				Sen dicir ren, Mónica pousou a ollada no trinque. A mirada interrogante do policía da Científica púñaa moi nerviosa. Ao outro lado do cristal do comercio un canciño pechado nunha gaiola decatouse da súa presenza e comezou a brincar, movendo o rabo. A moza achegou unha man ao escaparate e o animaliño comezou a lamber o vidro, na procura dun contacto imposible.

				—Viñeches mercar o can? –preguntou o investigador ao chou.

				Incapaz de improvisar unha mentira, Mónica permaneceu calada. Mais o policía non semellaba disposto a darlle tregua.

				—Onde está o teu amigo Hadrián?

				Aquela era a pregunta que a rapaza máis temía, pero encolleu os ombreiros, finxindo indiferenza.

				—Hadrián? Non sei, supoño que no instituto! –respondeu decontado, quizais demasiado rápido.

				O policía observouna atentamente, como se puidese ler o nerviosismo da adolescente nos seus xestos e advertise que a moza trataba de coarlle unha trola.

				Salvárona uns ladridos amortecidos polo vidro do escaparate. Dende a outra beira, o canciño trataba de chamar a súa atención dun xeito case desesperado.

				Pero Cortiñas aínda tiña máis preguntas.

				—Hadrián e ti sodes bos amigos, non si?

				Mónica sopesou a resposta antes de decidirse a falar.

				—Máis ou menos. Por qué o pregunta?

				Agora foi o home quen permaneceu calado. Albiscando unha posibilidade de librarse do interrogatorio, a rapaza volveu fixar a ollada no canciño pechado na tenda de animais. Quizais agora o policía, en lugar de responderlle, marcharía.

				—Eu coñecín ao pai de Hadrián –murmurou entón o axente.

				—Ah, si? –Repentinamente interesada, Mónica apartou a vista do escaparate.

				Cortiñas tomou un tempo antes de responderlle.

				—Foi unha mágoa… o do accidente. Ningún de nós podía imaxinar que… Síntoo polo teu amigo, de verdade!

				Ao outro lado do vidro o canciño, entendendo que xa non era o centro de atención daqueles humanos, comezou a rillar nun óso de plástico. O investigador fitou a Mónica aos ollos, como se procurase unha confirmación de que podía confiar nela.

				—Cando vexas a Hadrián, dille que veña a falar comigo! –pediulle, ao tempo que lle tendía unha tarxeta de visita.

				A moza observou o anaco de cartolina, no que figuraban un nome e un número de teléfono móbil.

				—Dille que me chame! –insistiu o axente que, deseguido, botou a andar pola beirarrúa cara a un coche aparcado uns metros máis adiante.

				A rapaza agardou a que o vehículo arrincase e se mesturase entre o tráfico antes de atreverse a mover un dedo. En canto xirou e o perdeu de vista, gardou a tarxeta no peto traseiro do pantalón vaqueiro e botou a correr.

			

		

	
		
			
				Símbolos e sinais

				FOI Inocencia, a muller do sancristán, a primeira persoa en decatarse.

				A faciana do dragón de pedra de San Pedro presentaba unha greta, unha fenda que rachaba a simetría da escultura nunha diagonal que lle cruzaba dende a fronte ao queixo.

				En canto observou tan grave deterioración, a muller saíu na busca do párroco para comunicarlle a súa descuberta. Ninguén mellor que don Xurxo para de-sentrañar as causas do acontecido e tomar as medidas precisas para evitar unha maior desfeita, pensou.

				Cando o sacerdote, arrastrado á rúa por tan devota freguesa, puido ver cos seus propios ollos o alcance dos estragos, un calafrío percorreulle toda a espiña. Porque a fenda que cruzaba a face do dragón máis ben semellaba unha ferida, da que pingaba algún tipo de materia viscosa dunha cor apardazada.

				—Meu Deus, fíxese… a estatua está a sangrar! –xemeu a vella Inocencia ao reparar no detalle.

				Don Xurxo sentiu que se lle paralizaba o propio sangue nas veas e que o seu corazón deixaba de latexar por un instante. Aquilo significaba que…

				O sacerdote entendeu que non tiña tempo que perder sufrindo un infarto. O mellor xeito de afrontar os feitos consumados era quitarlle importancia… polo menos en aparencia.

				—Non se preocupe, muller, iso non é máis que un agasallo das gaivotas! Que cruz!, vou ter que chamar outra vez aos de Medio Ambiente!

				—Pois esa cagalla, ou sangue, ou o que sexa, non estaba aí cando entrei na igrexa a chamar por vostede! Eu fun avisalo para que vise a quebra que a estatua ten na faciana. Fíxese, vaille de lado a lado, que desfeita! –insistiu Inocencia, persignándose seguido.

				Don Xurxo sentou no poio acaroado á fachada da igrexa. Tiña que sosegarse e buscar algunha xustificación crible, ou aquela muller non tardaría en espallar pola vila o ruxerruxe da existencia de poltergeist en San Pedro.

				—Seguro que isto foi cousa de rapaces. Un golpe mal dado cun balón… e aí lle vai! –suspirou o cura tomando alento–. As igrexas vellas é o que teñen, que as pedras poden rachar cun golpiño de nada.

				A muller deixou escapar un xesto de incredulidade, facendo cruces.

				—Virxe Santísima que estás no Ceo! Coida vostede que puido ser un rapaz? Non sei, non sei… e se foron os mesmos que entraron esta noite a roubar na igrexa? Que mala fe… A mocidade está perdida! –rexoubou a vella fitando ao crego.

				Don Xurxo comezou a incomodarse.

				—Non me busque culpables, que aínda non temos idea do que lle aconteceu á estatua. Iso téñeno que dicir os técnicos, muller, que son os que saben! Se vai quedar vostede máis tranquila, irei buscar algo para protexela mentres non veñan de Santiago.

				 O párroco colleu o bastón e entrou na igrexa tan rápido como puido, para saír ao cabo de dous minutos armado cunha longa escada de madeira, un vello saco de esparto e un rolo de corda de rafia. Dando mostras dunha axilidade impropia da súa idade o home empoleirouse no penúltimo chanzo e, sen máis axuda cá da providencia, ensacou a efixie do dragón e deulle dúas voltas ao cabo.

				—Mellor así, non lle parece? –preguntoulle á súa acompañante no intre de poñer os pés na terra. A muller, aínda que máis tranquila, non semellaba conforme.

				—E non lle vai botar auga bendita?

				—Inocencia, por Deus, nin que isto fose unha inauguración! –respondeu o cura, decidido a afastarse da muller o antes posible.

				Pero antes de penetrar na igrexa, don Xurxo observou, con xesto preocupado, como a superficie de esparto comezaba a coller unha tonalidade máis escura. E se aquela materia que supuraba a pedra era certamente sangue?

				Xa no interior do templo, a soas, o ancián sentou nun dos bancos das primeiras ringleiras. Dende alí, elevando a vista ao teito, tiña unha privilexiada perspectiva da representación da Apocalipse coa que culminaba a bóveda. Pero o sacerdote sabía que as claves que precisaba non estaban nas alturas, senón baixo a laxe na que pousaba os seus pés.

				Por primeira vez dende a súa chegada a aquela parroquia, había xa preto de cincuenta anos, o sacerdote tivo certeza da profecía. «Chegará o día en que o fillo do dragón recupere o poder arrebatado ao seu pai e libere as forzas telúricas.» Non sabía nin como nin cando se materializaría a transformación anunciada para algún momento do terceiro milenio, pero agora xa estaba certo de que o proceso se puxera en marcha.

				Levaba toda a vida agardando, sabedor de que el era o herdeiro dunha das sete sentinelas do último dragón, ao que debería adestrar para atopar o seu camiño. Mais, como nunca tivera nin sinal nin o menor contacto cos gardas de Dragal, o sacerdote case dera por esquecida a existencia daquel ser de lenda.

				Ata a chegada á vila daquel rapaz, Hadrián, que lle fixo soñar co improbable, nunca pensara que… E agora, a aparición dunha fenda sanguenta na efixie do dragón da fachada de San Pedro semellaba a constatación do imposible!

				Don Xurxo sabía que a esencia de Dragal estaba conectada con aquela estatua, como se esta fose o seu cordón umbilical co mundo. E a ferida na pedra, máis aló do feito extraordinario de que unha rocha puidese ter vida propia e mesmo supurar sangue, era a última proba que precisaba.

				—Como San Tomé, ver para crer! –laiouse.

				Pero o sacerdote non tivo moito máis tempo para invocar o apóstolo, facer acto de contrición e analizar a crise da súa fe no dragón. O ruído duns rápidos pasos no pavimento fixo que recobrase a compostura.

				—Don Xurxo! Grazas a Deus que está vostede aquí! Preciso da súa axuda!

				O párroco sentiu unha punzada de inquietude ao ver o aspecto fatigado daquela moza que nas últimas xornadas se fixera inseparable de Hadrián. Só despois de comprobar que non había ninguén máis no interior da igrexa, Mónica falou da metamorfose que estaba a sufrir o seu amigo.

				—Hadrián está a transformarse nun dragón? Non é certo! –rexeitou o cura meneando a testa, como se lle fose imposible concibir semellante cousa.

				—Dígolle que é verdade. Ao principio, cando se lle formaron as primeiras lamelas baixo a pel, pensei que era unha ilusión óptica. Pero logo comezou a deformárselle o corpo, as pernas, a faciana… medráronlle os brazos até un extremo imposible e saíronlle uns vultos nas costas, coma se lle estivesen a nacer ás nas pas! –relatou Mónica con bágoas nos ollos. Precisaba que aquel home, a única persoa en quen podía confiar e que a miraba coma se estivese un tanto tola, crese nas súas verbas.

				—Pensa ben no que estás a dicir. Non é posible que un rapaz se transforme nun dragón, non pode ser certo! –insistiu o sacerdote, agardando a que Mónica o desmentise.

				—Oxalá fose un pesadelo! Non pode vostede imaxinar a angustia que vivimos durante as horas que pasamos no interior da cova, sabéndonos perdidos e sen posibilidades de escapatoria. Non foi doado camiñar nesa escuridade, sen máis guía cós caprichosos sinais dun medallón que semellaba ter vida propia. E logo, cando descubrimos a cripta do dragón…

				Don Xurxo escoitouna marabillado. Oxalá acompañase aos mozos na súa descuberta!, pensou. Só agora, atento ao relato da moza, comezaba a ser consciente do papel que debía desempeñar naquela historia. Despois de tantos anos, entendeu que o seu camiño estaba marcado dende o principio dos tempos. Estaba todo escrito ou case todo e, como custodio das claves do dragón, tivo medo.

				—E dis que o teu amigo foise agochar á Poza da Moura?

				A moza sopesou ben a súa resposta antes de falar.

				—Non teño a certeza, pero niso quedamos ao saírmos de clase. Hadrián precisa dunha zona segura para afrontar a transformación e… non se nos ocorreu outro sitio mellor. Esa fraga é un lugar afastado e solitario onde resulta improbable que ninguén o moleste. Eu teño que achegarme ao solpor para levarlle comida e daquela…

				O sacerdote ergueuse dun chouto, interrompendo o discurso de Mónica.

				—Pretendes levarlle comida ao dragón? Ti toleaches, rapaciña, ti toleaches! Non podes facer tal cousa! Decátaste do que estás a dicir?

				Mónica observou ao sacerdote. Nunca vira aquel home miudiño tan alterado.

				—Hadrián é o meu amigo –insistiu a moza–. Prometinlle que me achegaría á Poza da Moura ao solpor e alí estarei! Sei que precisa de min e non vou deixar que se enfronte a Dragal sen axuda, non o vou abandonar á súa sorte!

				Pensativo, o sacerdote meneou a testa. Non se sentía con ánimos para loitar coa porfía dunha moza teimuda disposta a calquera cousa, pero tiñan que manter a cabeza fría se querían recuperar o rapaz con vida e non morrer no intento.

				—Ben, ben… Se o que me contaches é certo, Hadrián precisará de moita forza para someter o dragón que leva dentro. Se está feble, vaille ser un tanto difícil cumprir cos designios da profecía. Mais se ten as enerxías suficientes…

				Don Xurxo deixou colgada a frase, encamiñándose á sancristía. Sen ánimos para seguilo, Mónica deixouse caer nun dos bancos. Acudira a San Pedro na procura da axuda e do consello da única persoa na que cría poder confiar e, pola contra…

				Cando o cura regresou, ao cabo dun minuto apenas, a rapaza tivo a impresión de que o home avellentara varios anos. As súas costas encurváranse coma se estivesen a soportar un peso inmenso e agora arrastraba os pés ao camiñar.

				A moza ergueuse para achegarse ao párroco e fixouse nas súas mans, que aferraban un vello estoxo de madeira como se nel gardase un tesouro. O home pousou o obxecto sobre o altar co máximo coidado e, ao retirar as mans da cuberta, Mónica puido albiscar un debuxo na madeira. Non lle estrañou que a imaxe do gravado representase o mesmo dragón do medallón de Hadrián

				Don Xurxo gargarexou antes de falar.

				—Se queres salvar o teu amigo, o primeiro que tes que facer é ter conta da túa propia vida. No seu estado natural o dragón non é máis ca un animal salvaxe, un ser máxico en estado puro que precisa de guía –dixo o cura, remexendo na sotana.

				A moza observou a vella caixa devecendo por coñecer os segredos que ocultaba no interior, mentres o párroco sacaba unha mazá reineta do peto.

				—Dragal pode ser coma un cabalo de puro sangue sen domesticar… fermoso mais salvaxe. A ninguén se lle ocorrería montar un cabalo así, que estivese a monte, sen ter un mínimo de idea! –seguiu falando o cura, mentres limpaba a froita contra a manga.

				—Xa, claro…

				—Se é posible a transformación de Hadrián, a súa metamorfose pode ter graves consecuencias sobre o mundo que coñecemos. Os dragóns forman parte das tradicións de todas as culturas, hoxe en día hai moita literatura sobre eles, mais non estamos preparados para a aparición dun dragón real na nosa sociedade.

				—Pero Hadrián…

				—Os dragóns non sobreviviron na historia porque o home, agás moi contadas excepcións, non foi quen de dominar os seus poderes. Os dragóns foron vistos coma un perigo e, daquela, eliminados da face da terra… até o último vestixio!

				Mónica asentiu. Nas últimas semanas, mentres acompañaba a Hadrián na procura do seu dragón, enfrontáranse a numerosas dificultades para atopar probas daquela realidade que superaba a ficción máis fantástica.

				—Pero Dragal existe!

				—Ah, Dragal! –exclamou don Xurxo, botando man do estoxo–. A supervivencia deste dragón… é un caso excepcional, o resultado dun experimento alquímico do que só estaban advertidos uns poucos iniciados.

				A moza recordou o antigo manuscrito de frei Paulo de Misteri.

				—A Orde de Dragal!

				—Exacto. Eles foron os encargados de custodiar a esencia do dragón ao longo dos séculos, agardando ata que chegase o momento oportuno.

				Mónica remexeuse, sospeitando que o párroco sabía moito máis do que parecía.

				—O momento oportuno? E cando será ese momento oportuno?

				Don Xurxo encolleu os ombreiros e suspirou como se estivese esgotado. Fixando a ollada no altar persignouse e logo sentou nun banco, convidando á rapaza a acompañalo.

				—O que che vou contar… Hai tempo que non falaba disto con ninguén e xa pensei que levaría o segredo á tumba porque… porque haiche cousas neste mundo que é mellor manter ocultas! –murmurou o sacerdote, aferrando no colo a caixa que portaba entre as mans.

				Unha pinga de suor sucou a fronte do ancián, caéndolle sobre a sotana. Don Xurxo remexeu nun peto, do que sacou un pano. Enxugou o rostro e suspirou de novo antes de comezar co relato.

				—Hai cousa de cincuenta anos, camiño xa dos sesenta, un diácono moi novo chegou a esta parroquia de San Pedro disposto a iniciar o seu camiño evanxelizador. Aqueles eran outros tempos para a Igrexa e as vocacións… éranche daquela maneira. O noso seminarista era un rapaz de aldea que medrara a carón do lume da lareira, así que as súas conviccións sustentábanse sobre uns alicerces de fonda raizame na tradición oral. Algunhas destas crenzas populares estaban un tanto afastadas de determinados dogmas de fe pero, no canto de cuestionar a súa validez, este relixioso optou polo camiño da investigación e do estudo.

				Sen decatarse, o sacerdote estordegou o pano entre os dedos.

				—O demo, o inferno, a apocalipse, a resurrección da carne… o noso seminarista estaba convencido de que estas crenzas tiñan a súa orixe noutras realidades posibles e, buscando máis aló da teoloxía convencional, atopou coa Orde de Dragal.

				Pousando con coidado o estoxo sobre a superficie do banco, don Xurxo ergueuse do asento e dirixiuse directamente á talla de San Pedro. Na imaxe que presidía o gran retablo da igrexa o apóstolo fora representado como un ancián de barba e cabelos canos, cun fermoso galo aos pés e unha argola con tres chaves de distinto tamaño na man dereita.

				Unha argola con tres chaves… Non tiñan que ser dúas?

				Mónica non reparou no detalle ata o momento en que o sacerdote botou man do chaveiro e remexeu nas ganzúas para extraer unha delas, a máis pequena. Paseniño, don Xurxo regresou ao banco e sentou de novo, mantendo a ollada fixa na peciña de metal dourado que sostiña na palma da man dereita.

				—Hai cousa de cincuenta anos, camiño xa dos sesenta, un vello sacerdote entregoulle ao seu diácono, no leito de morte, un estoxo de madeira co encargo de non abrilo nunca… ata que recibise un sinal da estatua de pedra acaroada na fachada da súa igrexa. Aquel home descubriuse entón coma membro dunha orde secreta que tiña a obriga de custodiar a maxia dun dragón e preparar o seu retorno á vida.

				—Un cabaleiro da Orde de Dragal!

				—O encargo semellaba sinxelo. Nunca debería abrir a caixa nin falarlle a ninguén dela… Só tiña que agardar polos sinais que marcarían o cumprimento dunha milenaria profecía.

				—E leva vostede agardando todo este tempo?

				Don Xurxo asentiu.

				—Levo, como tamén o fixo o meu predecesor e todos aqueles que, dende as orixes, recibiron o encargo de custodiar este estoxo, facendo o xuramento de non abrilo xamais… ata que se cumprisen os sinais que marcarían o momento preciso.

				—Entón agora…

				Don Xurxo tomou a pequena chave entre os dedos, mais o pulso trémulo impediulle encaixar o metal no ollo da pechadura. Mónica quixo axudalo a acertar no burato, pero o sacerdote negouse cun xesto teimudo e gardou a chave no puño.

				—Non, teño que facelo eu só. Levo media vida devecendo por abrir esta caixa e coñecer os segredos que agocha!

			

		

	
		
			
				Tempo de vixilia

				AS lamelas que o dragón tiña nas costas absorbían a calor procedente do astro rei, coma se duns paneis solares se tratar. Aínda así, este sabía que aquela enerxía non resultaría suficiente para desenvolver a súa transformación, que pretendía irreversible. E se ao chegar a noite non se completase…

				Por unha vez na súa milenaria existencia o dragón sentiu o proído da impaciencia. Despois de centos de anos reducido a un ente momificado e inerme, o seu corpo renovado sufría por mor dunha das necesidades máis básicas: tiña fame!

				Inmóbil encol do gran penedo sobre o que permanecía dende que conseguiu acurralar o ser humano que levaba dentro, Dragal agardaba acontecementos exercitando a facultade que mellor coñecía: o seu poder mental.

				Mais o control do mundo que o arrodeaba íase dificultando no decurso das horas. Nos primeiros momentos tras a súa liberación deixárase levar pola euforia, facendo sentir a forza da súa maxia letal a todo bicho vivente en varios quilómetros á contorna. Sen piedade, o vello dragón emitira aquel sinal xa esquecido, que fixo fuxir espavorecidos a mamíferos, aves e peixes de máis envergadura, varrendo da face da terra os máis febles, insectos incluídos, que non puideron resgardarse a tempo.

				A Poza da Moura semellaba agora un cemiterio, silenciado o canto dos paxaros que noutrora a enchían de vida. Pero aquel enorme ser alado, mestura inverosímil de réptil con corpo de serpe, ás de morcego e poutas de ave, non tivo conta diso.

				Alleo á beleza natural daquel lugar onde atopara acubillo, Dragal só sentía fame e impaciencia. Mentres seguía a evolución do sol, que máis pronto que tarde se ocultaría tras o horizonte, matinaba no xeito de recuperar os seus poderes, agora cada vez máis febles. E mantíñase alerta, pendente de calquera presenza inesperada… porque só agardaba unha visita.

				A mente do dragón erguera unha barreira na contorna, un perímetro que non era posible traspasar sen o seu coñecemento, mais aquel esforzo estáballe a pasar factura. Sen alimento que levar aos seus estómagos baleiros, o dragón debilitábase por momentos. E nalgunhas ocasións, cada vez máis frecuentes, a mente de Hadrián conseguía interferirse emitindo sinais que Dragal non podía interpretar.

				Dotado dunha capacidade ilimitada para lembrar millóns de imaxes captadas pola súa memoria fotográfica ao longo dos séculos, podendo penetrar nas mentes daqueles que o arrodeaban, o dragón nunca fora capaz de ler os textos escritos sobre superficies planas. No seu mundo medieval o dragón nunca vira unha ameaza nesta eiva pero agora descubría, con estupor, que o rapaz podía aproveitar para comunicarse sen que el puidese facer ren para evitalo… A través da escrita!

				Por primeira vez na súa milenaria existencia, Dragal tivo conciencia da limitación dos seus poderes. Para recuperar o seu lugar privilexiado na escala biolóxica e impoñerse aos humanos, aos que detestaba, tería que absorber a materia gris do cerebro de Hadrián e acadar a simbiose da súa alma. Se conseguía humanizarse, o mundo sería seu, mais do contrario…

				Como se pretendese botarse a voar, o dragón bateu as súas enormes ás dúas veces, antes de deixarse caer sobre a rocha. Estaba esgotado e non tiña forzas nin para manterse en pé. Escoitando no seu interior tampouco puido percibir o rebulir dos pensamentos daquel adolescente de cuxo corpo se apropiara. O repentino silencio de Hadrián produciulle un vago temor que lle resultou descoñecido. O rapaz seguiría vivo?

				Había mil anos, naquel mesmo lugar onde agora Dragal repousaba, un mozo coma aquel conseguira vencer o dragón. Coma nun sono, este aínda podía lembrar a dor que lle inflixiu aquela daga que o humano lle cravou na fronte, arrincándolle un pequeno apéndice de rocha ígnea e cegándoo para ler no seu futuro máis inmediato.

				Agora, mil anos despois, o dragón regresaba á vida mais precisaba completar a súa transformación. Dalgún xeito sabía que os humanos gardaran o seu atributo máxico, quizais por precaución, por superstición talvez. E cando recuperase aquel cristal mestre que lle serviría de ponte a outras dimensións, Dragal sería invencible.

			

		

	
		
			
				Un talismán protector

				AS mans do sacerdote tremían ao abrir o vello estoxo de madeira e, ao levantar a tapa, sorprendeunos un intenso recendo a almiscre que rapidamente se espallou polo interior da igrexa.

				Un estraño obxecto ocupaba o fondo da caixa. De cor escura, case negra, semellaba unha bolsa de coiro e o seu relevo indefinido, moldeado polo paso do tempo, deixaba entrever que contiña varias pezas.

				Como se quixese espantar un meigallo, don Xurxo persignouse varias veces antes de botarlle man, cousa que fixo dun xeito case reverencial.

				—Tantos anos agardando… –suspirou.

				Co máximo coidado, como temendo que se lle desfixese entre os dedos, o cura tomou a bolsa e deulle varias voltas, estudándoa. Tratábase dunha faldriqueira de forma redondeada, pechada cun cordel tamén de coiro, trenzado e atado cun estraño nó. Sopesándoa nas mans, puido constatar a existencia de varios obxectos, de distinto tamaño, peso e textura, no seu interior.

				—Non a vai abrir? –preguntou Mónica, expectante.

				Un sorriso iluminou a faciana de don Xurxo.

				—Levo tantos anos agardando este momento…

				A moza podía sentir a emoción que embargaba ao párroco mentres este desfacía, con todo o coidado do mundo, o nó do cordel que lle impedía acceder ao interior da bolsa. A imaxe recordoulle a dun neno abrindo os agasallos de Nadal.

				Cando conseguiu soltar a atadura, o home tornouse moi serio.

				—Levo tantos anos agardando… que non sei se serei capaz de cumprir o meu cometido –confesou, ao tempo que se erguía do banco para baleirar o contido da bolsa encol do lenzo que cubría o altar.

				Sobre o pano espalláronse un rolo de pergameo, un estoxiño dourado e outra bolsa de coiro, tamén pechada por un cordel de coiro atado cun nó moi complexo.

				Escurecido polo paso do tempo, o pergameo fora enrodelado sobre unha peza de madeira tallada nos extremos con cadansúa testa de dragón, e suxeito cun abrocho metálico de filigrana.

				O estoxiño era unha fermosa peza de ourivaría realizada cun metal nobre, probablemente ouro, e representaba a forma dun dragón deitado ao coidado dunha caixiña en forma de ovo. O peche da caixa estaba xusto baixo a boca do dragonciño, entre as súas patas dianteiras. Unha pedriña verde engarzada no oco do ollo, quizais unha esmeralda, escintilaba á luz dos cirios do altar.

				A bolsa de coiro semellaba unha copia reducida da faldriqueira que a gardaba, mais no seu caso a pel tomara unha certa forma esférica.

				Ao observar os tres obxectos, Mónica lembrou un dos textos recollidos no libro Segredos de Alquimia, o vello volume de pergamiño encadernado en coiro que atoparan na antiga biblioteca do bisavó de Hadrián. Ao momento entendeu que naquel estoxo, que o párroco gardara durante máis de media vida, estaban as pezas máis importantes do crebacabezas.

				—Don Xurxo… As claves do Gran Mestre… serán estas? –dubidou.

				O aludido tardou uns segundos en responderlle.

				—A Sabedoría, a Forza e o Segredo do Dragón… podería ser!

				Mónica fixo un xesto para alcanzar coa man a caixiña dourada, mais o párroco impediullo.

				—Non, aquí non!

				Aquel recinto sagrado non era o lugar máis seguro para descubrir o valor do tesouro que tiñan entre as mans, así que o párroco volveu recollelo todo para o interior da caixa. Sen chistarlle, a rapaza seguiu ao cura cando este abandonou a igrexa en dirección á casa parroquial onde moraba. Chegados ao seu santuario particular, don Xurxo pechou a porta con chave e baleirou todo o contido do estoxo sobre a mesa da cociña.

				—Se os poderes do dragón nunca foron efectivos no interior da igrexa… non tiña ningún sentido que seguísemos en San Pedro –xustificou o cura antes de coller o rolo, que despregou con sumo coidado.

				Igual que acontecía nas páxinas do libro medieval do que falara Mónica, aquela folla de pergamiño abríase cunha letra capitular, un gran D que representaba un ser fantástico, metade home, metade dragón, loitando consigo mesmo.

				Para ver o debuxo con máis detalle e ler mellor o texto que enchía a páxina, o párroco achegouse á fiestra. Desconcertado, o home observou que o deseño daquel grafema mudaba de forma baixo a luz do sol, e

